32007D0067
L 032/164
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 декември 2006 година
за позволение на държавите-членки да удължат срока на временните разрешителни за новото активно вещество тритосулфурон
(нотифицирано под номер С(2006) 6573)
(текст от значение за ЕИП)
(2007/67/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
като има предвид, че:
(1)
В съответствие с член 6, параграф 2 от Директива 91/414/ЕИО през юни 2001 г. Германия получи от BASF AG заявление за вписване на активното вещество тритосулфурон в приложение I към Директива 91/414/ЕИО. С Решение 2000/784/ЕО на Комисията (2) бе потвърдено, че досието е пълно и може да бъде разгледано, тъй като по принцип отговаря на изискванията за предоставяне на необходимите данни и информация, предвидени в приложение II и в приложение III към посочената директива.
(2)
Потвърждаването на целостта на досието бе необходимо, за да бъде подробно разгледано и да се даде възможност на държавите-членки да издават временни разрешителни за максимален срок от три години за продукти за растителна защита, които съдържат въпросното активно вещество, при спазване на условията, установени в член 8, параграф 1 от Директива 91/414/ЕИО, и по-специално условието, която се отнася до подробната оценка на активното вещество и на продукта за растителна защита по отношение на изискванията, установени в посочената директива.
(3)
Беше оценен ефектът на това активно вещество върху здравето на хората и върху околната среда в съответствие с разпоредбите на член 6, параграфи 2 и 4 от Директива 91/414/ЕИО за предложената от заявителя употреба. Докладващата държава-членка представи на Комисията проектодоклад за оценка на 5 септември 2002 г.
(4)
След представяне на проектодоклада за оценка от докладващата държава-членка се наложи от заявителя да бъде поискана допълнителна информация. Докладващата държава-членка трябва да разгледа тази информация и да представи оценката си. По тази причина продължава разглеждането на досието и няма да е възможно оценката да приключи в предвидените в Директива 91/414/ЕИО срокове.
(5)
Тъй като до този момент оценката не открива причини за безпокойство, уместно е да се позволи на държавите-членки да продължат временните разрешителни, предоставени за продукти за растителна защита, които съдържат въпросното активно вещество, за срок от двадесет и четири месеца в съответствие с разпоредбите на член 8 от Директива 91/414/ЕИО, за да може да продължи разглеждането на досието. Предвижда се оценката и процесът на решение за евентуалното вписване на тритосулфурон в приложение I да приключат в срок от двадесет и четири месеца.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки могат да продължават срока на временните разрешителни, предоставени за продукти за растителна защита, които съдържат тритосулфурон, за период, който не превишава двадесет и четири месеца, считано от датата на приемане на настоящото решение.
Член 2
Адресати на настоящото решение са държавите-членки.
Съставено в Брюксел на 18 декември 2006 година.